Skoliere sterf tydens busongelukFoto: @mjajubanaapiwe, Twitter Vier skoolkinders is Maandagoggend dood tydens ŉ busongeluk in die Oos-Kaap. Die bus, wat 46 skoliere vervoer het, het by Mdumbi naby Ngeleni omgeslaan. Sizwe Kupelo, woordvoerder van die departement van gesondheid, het gesê een van die skoliere is op slag dood en drie van die seuns het aan hulle beserings beswyk net nadat hulle by Canzibe-hospitaal opgeneem is. Kupelo het gesê ander skoliere, wat kritieke beserings opgedoen het, is na Nelson Mandela Akademiese Hospitaal in Mthatha geneem. Hy het gesê die kinders was op pad skool toe, toe die ongeluk plaasgevind het. ŉ Toyota-voertuig het ook Sondagaand op die R63, net voor Adelaide, ŉ vragmotor reg van voor getref. Kupelo het gesê al nege insittendes, vyf vroue en vier mans, is dood. Die ongeluk het omstreeks 20:00 plaasgevind.